Siege (kirja)
Sisältö ja ideologia: Siege-kulttuuri

Uusnatsit ja terrorismin vastaiset asiantuntijat kutsuvat Siegen ideologiaa yleisesti "Siege-kulttuuriksi". Siege-kulttuuria inspiroi natsismi ja siihen sisältyy idea systeemistä, joka on hallituksen, juutalaisten ja kapitalistien salaliitto valkoisia vastaan. Siege-kulttuurissa fasismi on korkein totuus ja luonnollinen tila, jossa valkoiset dominoivat kaikkia muita. Tämän seurauksena Siege-kulttuuri uskoo, että mikä tahansa tämän viestin pehmentäminen ja kaikki kompromissi on perustavanlaatuisesti mahdotonta. Siege-kulttuuri suhtautuu kriittisesti myös muihin oikeistolaisiin, joita ei pidetä omistautuneina, ja Siege-kulttuuriin kuuluvia pidetään vallankumouksen etujoukkoina, joilla on uniikki yhteys totuuksiin.
Muistiossaan Yhdysvaltain liittovaltion poliisi mainitsee "Siege-verkoston", jota he kuvaavat "globaalina online-kanavien ja oikean elämän ryhmien verkostona, jotka tekevät yhteistyötä virtuaalimaailmassa". Europol myös totesi "Terrorist Situation and Trend Report" -asiakirjassaan vuodelta 2022, että "Siege ja akselerationismi, joilla molemmilla on huomattava potentiaali aiheuttaa väkivaltaa, olivat merkittävimpiä ideologioita vuonna 2021, erityisesti houkutellen radikalisoituneita nuoria netissä".
Lähes sataan murhaan yhdistetty uusfasistinen nettisivu Iron March uudelleenjulkaisi ja popularisoi Masonin Siegen ja sen selvästi terroristisen uusnatsismin. International Centre for Counter-Terrorismin mukaan:
»[Atomwaffen Division ja Venäjän imperialistiliike] ovat internet-ääriajattelun sarjatuottajia ja usein juhlivat terrorismia omilla foorumeillaan, mutta syvemmät samankaltaisuudet ylettyvät jaettuun akselerationismin omaksuntaan, tarkemmin sanoen, vastikään uudelleen herätettyyn aatteeseen, jonka kehitti uusnatsi-ideologi James Mason, jota nyt kutsutaan "Siege-kulttuuriksi" [––] terrorismia kannattava Siege-kulttuuri omaa äärioikeistoa radikalisoivan vaikutuksen.» 
()
Centre for Research and Evidence on Security Threats -sivuston mukaan Siege-kulttuuri on yhdistetty useisiin terroritekoihin Englannissa huolimatta siitä, että se on myös äärioikeiston keskuudessa marginaalinen ideologia. Siege on nykyään pakkolukemista monissa uusnatsiliikkeissä, ja jotkut pitävät Masonia tärkeimpänä elävänä fasistisena vallankumouksellisena. Siege kannatti "yksinäinen susi -terrorismia" vuosia ennen kuin paremmin tunnettu Louis Beam julkaisi esseensä "Leaderless Resistance" (suom. johtajaton vastarinta) vuonna 1992. Masonin kirjoitukset ovat yleisönsä löydettyään saaneet aikaan merkittävän nousun militantissa uusnatsiaktivismissa. Erityisesti nuorille uusnatseille vuoden 2015 jälkeen Siege on ollut keskeinen teos, joka kilpailee jopa Taisteluni-kirjan kanssa. Terrorismin vastaisen taistelun asiantuntijat pitävät tätä huolestuttavana, sillä Siege kuuluu "häpeilemättömän terroristiseen" osaan äärioikeistokulttuuria.
Maailmanlaajuisesti Siege on yhdistetty lukuisiin terroristihyökkäyksiin ja suunnitelmiin. Counter Extremism Project yhdisti Siege-kulttuurin 25 terroristiin pelkästään vuonna 2020. Esimerkiksi Suomessa vuonna 2021 pidätettiin viisi miestä, jotka Suojelupoliisin mukaan kuuluivat Siege-kulttuuriin, ja heiltä takavarikoitiin rynnäkkökiväärejä ja räjähteitä. Southern Poverty Law Centerin mukaan uusi uusnatsisukupolvi "käy läpi täyden immersion Masonin oppeihin [...] ja he haastavat vakiintuneen äärioikeiston ja vasemmiston valmiudellaan toteuttaa väkivaltaa."